DA Den Europæiske Unions Tidende C 38/35

Appel iværksat den 15. november 2015 af Ana Pérez Gutiérrez til prøvelse af dom afsagt af Retten (Tredje Afdeling) den 9. september 2015 i sag T-168/14, Pérez Gutiérrez mod Kommissionen

(Sag C-604/15 P)

(2016/C 038/48)

Processprog: spansk

Parter

Appellant: Ana Pérez Gutiérrez (ved advokat J. Soler Puebla)

Den anden part i appelsagen: Europa-Kommissionen

Appellanten har nedlagt følgende påstande

Rettens dom af 9. september 2015 ophæves, og sagen genoptages med henblik på afsigelse af en ny dom, hvoraf følgende fremgår:

— Det fastslås, at der foreligger et ulovligt indgreb i retten til respekt for ære, retten til et familiemæssigt privatliv og retten til eget billede som følge af anvendelsen uden samtykke af Patrick Johannes Jacquemyns billede, idet Europa-Kommissionen har indføjet hans fotografi i billedsamlingen over sundhedsadvarsler på tobaksvarer i Den Europæiske Union.

— Kommissionen tilpligtes at betale sagsøgeren 181 104 EUR for tab af fortjeneste.

— Kommissionen tilpligtes at betale sagsøgeren en cent (0,01 EUR) pr. tobakspakke eller tobaksvare, der bærer billedet af Patrick Johannes Jacquemyn, idet det samlede beløb heraf fastsættes ved dom og på nuværende tidspunkt udgør syvogtyve millioner, fem hundrede otteogfirs tusinde, fem hundrede fireogtyve euro (27 588 524 EUR).

— Kommissionen tilpligtes at betale sagsøgeren erstatning for den fortjeneste, der blev genereret ved den ulovlige anvendelse af Patrick Johannes Jacquemyns billede, og som udgør 13 790 000 EUR, i Spanien, der er sagsøgerens og Patrick Johannes Jacquemyns bopælssted.

Anbringender og væsentligste argumenter

Manglende overensstemmelse mellem den mundtlige forhandling og dommens præmisser

Appellanten har ikke på noget tidspunkt accepteret Kommissionens erklæringer, men har indvilget i, at ikke-overstregede dokumenter blev fremlagt uden for fristen, hvilket ikke fremgår af dommen.

Tilsidesættelse af artikel 15, stk. 3, i traktaten om Den Europæiske Unions funktionsmåde

Tilsidesættelse af princippet om en europæisk regel for Unionens borgeres aktindsigt i den dokumentation, som ethvert organ i Unionen har anvendt med henblik på at træffe en afgørelse.

Appellanten har flere gange begæret aktindsigt i dokumenterne vedrørende retten til eget billede, dvs. det omtvistede fotografi, men har ikke fået en sådan aktindsigt.

Manglende og utilstrækkelige beviser, hvilket indebærer, at Retten ikke har været tilstrækkeligt oplyst om sagen

De af appellanten begærede beviser er ikke blevet ført, og de af Kommissionen fremlagte beviser havde ingen beviskraft, idet næsten alle oplysningerne var overstreget.

Tilsidesættelse af kontradiktionsprincippet og princippet om processuel ligestilling

De af Europa-Kommissionen fremlagte dokumenter var overstregede og uden oplysninger, og de gjorde det ikke muligt for sagsøgeren at fremføre modargumenter, hvorfor appellanten ikke anser dem for at være gyldige beviser, og Retten kan ikke betegne dem som beviser.

Urigtig gengivelse af de faktiske omstændigheder

De overstregede og mangelfult oplyste dokumenter har bragt Retten til at antage, at det i princippet var lovligt at anvende fotografierne, og appellanten har ikke kunnet tilbagevise denne simulering af virkeligheden, idet beviserne i dokumenterne ikke forelå. Udstregningen af oplysninger i dokumenterne er foretaget ved en urigtig anvendelse af de principper for databeskyttelse, der følger af direktiv 95/46 (1).

(1) Europa-Parlamentet og Rådets direktiv 95/46/EF af 24.10.1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281, s. 31).